[{"text_idx": "#000000", "text": "Zdzis\u0142aw Beksin\u0301ski, pola artisto, naskig\u0302is en 1929 en Sanok kaj tragike mortis en 2005 en Varsovio. Vera eksperimentisto, li praktikis fotografarton, desegnarton, pentrarton, skulptarton, gravurarton kaj ankau\u0306 komputilajn ilojn dum la fino de sia vivo. Lia sombra kaj kompleksa arta stilo, regita per song\u0302oj kaj fantazio, heredas superrealismon."}, {"text_idx": "#000001", "text": "Post siaj studadoj pri arkitekturo, Beksin\u0301ski komencas sian artan karieron per fotografio, kie lia gusto por la distordo de la realo jam disvolvig\u0302as. Li uzas skulptarton kaj poste stamparton en la 1960-aj jaroj, ec\u0302 kreante novan teknikon1. Paralele, li disvolvigas desegnesploradon per plumo kaj globkrajono, kiu flirtas kun abstrakteco (g\u0302i memorigas la verkon de Hans Bellmer). Lia praktiko movig\u0302as al pli grandaj formatoj kaj pli da grafito, g\u0302is kreadoj ekstreme detalaj."}, {"text_idx": "#000002", "text": "Li plene esprimas sian grafikan stilon en siaj oleopentraj\u0302oj. Tiu produktaj\u0302o aperis relative malfrue en lia kariero \u2013 prezentita unuafoje en 1970 kaj ekfluganta en la 1980-aj jaroj \u2013 sed g\u0302uste c\u0302i tiu verko longtempe famigis lin."}, {"text_idx": "#000003", "text": "Plejparto de la pentraj\u0302oj de Beksinki estas sen titolo. Kvankam mi povus paroli dum horoj pri la homaj (kaj pli sombraj) subjektoj de lia verko, mi fokusig\u0302os sur unu el liaj pejzag\u0302oj."}, {"text_idx": "#000004", "text": "\u2756 1978, oleo sur lignoplakaj\u0302o, 87x87cm, Historia muzeo de Sanok, kodo DG-2479"}, {"text_idx": "#000005", "text": "Tiu c\u0302i precipe emociis min malkovrinte g\u0302in kiam mi estis pli juna. Tamen, ni povus vidi tie simplajn romantikajn ruinojn, kie la naturo reprenis siajn rajtojn. Kion mi vere s\u0302atas pri tiu arkitekturo estas la maniero kiel la intensaj koloroj disvastigas la song\u0302on kaj kreas neeblajn perspektivojn. La interagado de fenestroj kaj aperturoj induktas profundkampon inter diversaj medioj kiuj teorie ne povas kunekzisti."}, {"text_idx": "#000006", "text": "S\u0302ajnas ke la konstruaj\u0302o, kovrita de iuspeca profundrug\u0302a fungo, trovig\u0302as en malbone prizorgata kampo, kie multig\u0302as agropiro. Tamen, en la fono, ambau\u0306flanke de la konstruaj\u0302o, milda herbejo kaj akva medio estas sugestigitaj. La nokta c\u0302ielo aperas kiel oni imagus sur Marso, okra kaj rug\u0302a, reflektante la konstruaj\u0302on kaj la plantojn mem. Sed tiu konstruaj\u0302o enspacas siajn proprajn c\u0302ielojn. Unu, elstara kaj taga, kie disvatig\u0302as birdoj; la alia, pli diskreta en sia malgranda fenestro, punktigita de multaj steloj kaj lunarko. Fine, post malgranda arbareto sen korpeco, kiel falsema tapeto, nia okulo elglitas tra pordo de abisma mallumo. Sub tiu lasta inka c\u0302ielo, maro trankvile s\u0302au\u0306mas sur bordo. G\u0302i s\u0302ajnas esti fronte prilumita au\u0306 difuzi sian propran lumon."}, {"text_idx": "#000007", "text": "Persone, sento de profunda sereneco traigas min kiam mi observas tiun pentraj\u0302on. Mi imagas min iranta de nokto al nokto, gvidata de nelogikaj koincidoj, kaj lasi mian retinon sorbi kolorojn, adaptig\u0302i al malsamaj lumniveloj. Perdig\u0302i sen timi ne retrovi mian vojon reen."}, {"text_idx": "#000008", "text": "La arkitekturoj de Beksin\u0301ski havas multajn aspektojn. Ofte monumentaj, ili eliras el la tero au\u0306 estas c\u0302irkau\u0306c\u0302izitaj en la vandoj de ravino, ilin trairas mineralaj vejnoj au\u0306 envolvitaj en vualo skuata per la ventoj. Kaj se liaj korpoj ne havas vizag\u0302ojn, liaj konstruaj\u0302oj foje surhavas homajn vizag\u0302ojn. La konfuzo des pli kreskas kiam la poreco de s\u0302tono au\u0306 argilo formas grandegajn arkitekturajn vizag\u0302ojn. Organika kaj senviva tiam kunfandig\u0302as por ellabori nerekoneblajn materialojn en pentraj\u0302oj de granda palpebleco."}, {"text_idx": "#000011", "text": "Efektive, c\u0302iuj liaj subjektoj servas liajn multajn kolorpaletrojn, ne male. Liaj famaj duontonoj kunekzistas kun klaraj pigmentoj kaj penetremaj sangvinoj, sen hierarkio, c\u0302iuj same necesaj. Tiel, fantazia pejzag\u0302o kiel tiu prezentita estas vera odo al koloro kaj materio."}, {"text_idx": "#000013", "text": "Kiel bonuso, se vi emus scii pli, jen poezia video dedic\u0302ita al Beksin\u0301ski kaj realigita de Alt-236, s\u0302atanto de fantazia arto kies Jutubo-kanalon mi rekomendas."}, {"text_idx": "#000015", "text": "Tre interesa artikolo. Cxu mi povas prezenti gxin en revuo Pola Esperantisto? Kompreneble mi aldonos fonton kaj nomon de autoro. Kun varmaj bondeziroj\nRobert Kamin\u0301ski redakcio de PE."}, {"text_idx": "#000018", "text": "Please leave this field emptyCourriel *\nFre\u0301quence * Une fois par semaine Une fois par mois\nVe\u0301rifiez votre boite de re\u0301ception ou votre re\u0301pertoire d\u2019inde\u0301sirables pour confirmer votre abonnement."}]